Úvod

**Sociálna pozícia jednotlivca v skupine**

Každý človek v skupine zastáva určité miesto, pozíciu t.j. postavenie, má určitú funkciu. Rozlišujeme:

* **sociálnu pozíciu**
* **sociálny status**
* **sociálnu rolu**

**Sociálna pozícia** – vyjadruje postavenie, funkciu jednotlivca v skupine. Rozlišujeme pozície, ktoré súvisia:

* **s vekom a pohlavím** – starý – mladý, chlapec – dievča,
* **so zamestnaním** – úradník, učiteľ, stavbár, predavačka,
* **s rodinou** – otec, mama, sestra, brat ...,
* **s prestížou** – majster – robotník, učiteľ – žiak, nadriadený – podriadený

**Sociálny status** môžeme definovať ako pozíciu jedinca alebo istej skupiny v rámci spoločnosti. Každý člen spoločnosti zastáva rôzne pozície. Tieto pozície však nie sú rovnocenné. Niektoré sú dôležitejšie a niektoré menej dôležité. Dôležitosť súvisí aj s mierou ocenenia jednotlivca v rámci spoločnosti. (Inak oceníme upratovačku a inak zas lekárku). Funkcia, alebo pozícia ktorú člen spoločnosti zastáva ho zároveň začleňuje do istého spoločenského statusu. Pojem „status“ pritom pochádza z latinského slova „status“ čo v slovenčine znamená „stav“, „postoj“, „ pomery“ alebo „blahobyt“. Všetky tieto významy vystihujú status veľmi presne. Status je relatívne stabilný, ale nie je statický, mení sa so zmenami určitých okolností života. Empirická sociológia sa venuje štúdiu základných statusových charakteristík. Napr. Vek, pohlavie, vzdelanie, povolanie, príjem, obliažnosť vykonávania práce, prestíž povolania, podiel na moci, etnická príslušnosť a pod. Ich kombináciou je určovaný celkový sociálny status.

Už keď sa človek narodí stáva sa členom ľudskej spoločnosti. Už narodením získava isté postavenie a tiež sociálny status. Ľudská spoločnosť je organizovaný systém vzťahov, do ktorého sa jedinec musí začleniť. V spoločnosti preto rozlišujeme niekoľko druhov statusov a tu sú nasledovné:

* **Status pripísaný** a) **vrodený** – rodina, pohlavie, farba pleti, soc. pôvod, št. Príslušnosť (jednotlivci ho nemôžu ovplyvniť vlastným pričinením)

b) **vnútený** – pobyt v nemocnici alebo vo väzení, členstvo v totalitných skupinách (jednotlivci ho môžu ovplyvniť vlastným pričinením)

* **Status získaný –** vzdelanie, zamestnanie, príslušnosť k politickej skupine v demokratickom prostredí, zásluhy a pod.
* **Status objektívny –** vyjadruje merateľnú, preukázateľnú a overiteľnú pozíciu človeka v sociálnom prostredí**.** Je to taký druh sociálneho statusu, ktorý sa prejavuje predovšetkým materiálnymi hodnotami, ktoré sú jednotlivcovi pridelené. Jedná sa o výšku jeho mesačných alebo ročných príjmov, veľkosť majetku alebo kvalitu života. Predstavuje teda statky, ktoré sú istému jedincovi, vďaka jeho statusu prístupné.
* **Status subjektívny –** vyjadruje subjektívny pocit jednotlivca, ktorý sám seba nejak cení a hodnotí svoju pozíciu. Je to status, ktorý sa prejavuje v nemateriálnej rovine – predovšetkým v rovine sociálnych interakcií. Tento status je prejavovaný ostatnými členmi spoločnosti v spoločných vzťahoch a spoločnom spolužití. Je to prejav úcty, obdivu, i vďaky.

Pri sociálnom statuse významnú úlohu zohrávajú aj takzvané „sociálne symboly“. Pomocou týchto sociálnych symbolov sa dá určiť výška sociálneho statusu. Symbolom môže byť napr. v práci oddelená kancelária, alebo lepšie vybavený pracovný stôl, či miesto výkonu práce jedinca. Pripísaný a získaný status sa navzájom prekrývajú a tvoria tzv. celkový status. Tento status nie je statický a neustále sa mení podľa toho ako sa menia jednotlivé statusy. Každý status sa môže meniť, čo je dané tak fyzickými ako aj psychickými danosťami jednotlivca. Status napr. u pohlavia sa líši podľa toho, ako človek rastie a mení svoje fyzické ako aj psychické danosti – napr. iný je status chlapca – batoľaťa, chlapca v školskom veku, dospelého chlapca, alebo ženatého muža. Rovnako aj vekový status sa mení podľa veku. Vyšší vekový status má starší muž ako mladík.

**Sociálna rola** je štandardné správanie, aké od nositeľa určitého statusu očakávajú ostatní členovia spoločnosti, prípadne sociálnej skupiny. Vďaka tomuto štandardizovanému, správaniu, ktoré prebieha ako naučené, často takmer automatické (napríklad pozdrav alebo vykonávanie pracovných úkonov), môže plynúť každodenný život spoločnosti, vďaka nemu môže spoločnosť fungovať. Spoločnosť i sociálne skupiny prostredníctvom rolového správania regulujú i socializujú svojich členov a tak si zároveň zabezpečujú svoje pretváranie. Aby ľudia mohli spolu existovať v sociálnych skupinách i v spoločnosti, musia sa správať tak, ako to od nich očakávajú ostatní. Zároveň sami od nich očakávajú, že sa takisto budú správať štandardným spôsobom. Jednotlivci teda v procese socializácie preberajú a osvojujú si sociálne roly spojené so sociálnymi statusmi, ktoré postupne nadobúdajú. Učením a preberaním sociálnych rolí sa učia žiť v spoločnosti a začleňujú sa do nej. Tak spoznávajú spoločnosť, svoje miesto v nej a stávajú sa sociálnymi bytosťami. Pritom si formujú vlastnú osobnosť, individualitu, lebo osvojovanie si sociálnych rolí nie je iba jednostranným pôsobením spoločnosti či sociálnych skupín na jednotlivcov. Socializovaní jednotlivci nie sú iba pasívnym objektom pôsobenia, ale v tomto procese sami aktívne pôsobia. Často si svoje sociálne roly spoluvytvárajú, prispôsobujú, čiže podieľajú sa na tvorbe očakávaní spájaných so sociálnymi statusmi.

Dodržiavanie alebo nedodržiavanie rolí sa pozitívne alebo negatívne sankcionuje (sankcionizuje):

* **spoločenskými inštitúciami** (pokuty, tresty)
* **jednotlivcami** (nesúhlas, pohŕdanie, odpor)
* **svedomím**

Človek sa učí hrať sociálne roly po celý život (dieťa – žiak - člen záujmového krúžku – zamestnanec – rodič – dôchodca)

Sociálne roly môžeme rozdeliť na:

* **Individuálne**
* **Skupinové**
* **Krátkodobé**
* **Dlhodobé**
* **Nútené**
* **Dobrovoľné**

**Taktiež môžeme sociálne roly rozdeliť na:**

* **Formálne**
* **Neformálne**

**Formálna rola** vyjadruje správanie, ktoré vyplýva z danej pozície a statusu jednotlivca napr. **riaditeľ podniku** – dodržiava predpisy, ktoré slúžia na fungovanie podniku.

Vo voľnom čase môže zastávať **neformálnu rolu** - t.j. mať priateľský vzťah s niektorými zamestnancami. Človek v priebehu dňa prechádza viacerými rolami – napr. ráno je žena v roli matky, v práci v roli riaditeľky, predavačky, pri šoférovaní v roli vodiča a pod.

Mnohé sociálne roly možno vykonávať rozličnými spôsobmi. Aktéri (vykonávatelia) rolí môžu byť ich spolutvorcami, ale môžu ich aj odmietať, meniť, či pretvárať. Preto sociológovia rozlišujú:

**● predpísanú rolu** - očakávané správanie spojené s určitým sociálnym statusom

● **výkon rolí** **-** skutočné správanie aktéra roly

Prípustná, to znamená spoločnosťou alebo sociálnou skupinou tolerovaná, miera odlišnosti medzi očakávaným a skutočným správaním je pri jednotlivých sociálnych rolách rôzna a závisí najmä od miery formalizovanosti (vymedzenia normami, predpismi a pod.) roly. Spoločnosť (alebo sociálne skupiny) si výkon niektorých formalizovaných rolí vynucuje a kontroluje ho (napríklad výkon roly vojaka, zamestnanca firmy). Vykonávanie neformalizovaných rolí spoločnosť dosahuje socializáciou jednotlivcov alebo nepriamymi formami nátlaku (pôsobením verejnej mienky). Z rozdielov medzi očakávaným a skutočným správaním aktéra roly často vznikajú tzv. rolové konflikty, odmietanie rolí, dištancovanie sa od roly (vykonávanie roly spôsobom, ktorý dáva najavo odstup aktéra od svojej roly - „švejkovanie“ v armáde atď.)

**Konflikt sociálnych rolí**

Napr. Otec rodiny, ktorý je zároveň vedúcim pracovníkom v podniku – ak trávi väčšinu svojho času v podniku, nezostáva mu dosť času, aby sa venoval rodine. Ak napr. ochorie manželka, môže pociťovať napätie, že nezvláda svoju prácu, lebo musí manželku čiastočne nahradiť. Konflikty je potrebné riešiť a ich riešenie neodďaľovať (pôsobí to na psychiku).

Čím viac rolí dokáže jedinec vykonávať súbežne a úspešne, tým viac rastie miera jeho prestíže v spoločnosti. Jedinec sa so sociálnou rolou takmer nikdy neidentifikuje absolútne (z dôvodu charakterových vlastností, svetového názoru, náboženského presvedčenia apod.)

Tu sa hovorí o konfliktu **„ja role“.** Tento typ konfliktu rolí sa môže stať zdrojom ďalších rozporov v oblasti medziľudských vzťahov.

**Konflikt vo vnútri role** savyznačuje rozdielnymi požiadavkami, ich naplnenie okolností od vykonávateľa rola očakáva. Odlišnosť výkladu môže pochádzať aj od jedinca samotného. Konflikt vo vnútri role pramení z jeho neujasneného obsahu. Ako príklad môžeme uviesť odlišnosť očakávaní kladených na radového policajta v uniforme. Niečo mu prikazuje zákon, niečo pravidlá slušného správania, právne normy, niečo od neho očakáva priamy nadriadený, niečo zas občan - obeť a špecifickú predstavu má určite aj samotný policajt (trpiaci syndrómom vyhorenia alebo pocitom finančného nedocenenia).

Proces začleňovania sa do spoločnosti, pri ktorom si človek osvojuje vzťahy medzi ľuďmi a preberá normy, hodnoty a idey určitej spoločnosti alebo kolektívu, nazývame socializáciou.

**Socializácia**

Socializácia začína narodením dieťaťa a uskutočňuje sa prostredníctvom sociálneho učenia, ktoré môže prebiehať:

* **Na nižšej úrovni** – napodobňovanie, identifikáciou, poučovaním
* **Na vyššej úrovni** – presvedčovanie, vzájomné porovnávanie a logický úsudok

V priebehu socializácie často dochádza k tomu, že jednotlivec vymení už osvojené vzory správania za iné, hovoríme o **resocializácii.**

Tam, kde socializácia neprináša optimálne výsledky, musí k dodržiavaniu soc. Noriem prispievať sociálna kontrola.

**Typy socializácie**

* **Primárna socializácia** – socializácia dieťaťa
* **Sekundárna socializácia** – proces učenia a prispôsobovania jedincov v priebehu celého života

Cieľom socializácie je sformovať sekundárnu socializáciu – proces učenia a prispôsobovania jedincov v priebehu celého života. Cieľom socializácie je sformovať jedinca tak, aby sa aj osamote správal, akoby bol pod stálym dohľadom ostatných členov skupiny.

Kontrola môže byť:

* **Neformálna** (použitie trestov, odmien, verejná mienka )
* **Formálna** (vynútenú štátnymi orgánmi)
* **Sebakontrola**

**Deviácia**

Deviácia je také správanie jednotlivcov, ktoré spoločnosť či sociálna skupina pokladá za porušenie spoločenských či skupinových noriem, a preto vyvoláva reakcie jednotlivcov, sociálnych skupín alebo spoločnosti. Opakom deviácie je **konformita** – poslušnosť, prispôsobenie sa sociálnym normám.

Akýmsi stupňom medzi konformitou a deviáciou je **nonkonformita** – t.j. také správanie jednotlicov, ktoré sociálna skupina pokladá za odchýlku (porušenie) od svojich noriem, nepresahujú však hranice tolerancie skupiny, a preto nevyvoláva reakcie proti nekonformným osobám (napr. výstredné obliekanie, nezvyčajný štýl života). Deviácia nie je absolútna, ale relatívna. To, či sa určité správanie pokladá za deviantné, závisí od času, miesta a sociálnych okolností.

Deviácie môžu byť:

* **Negatívne – disfunkčné**

Napr. pitie alkoholu pokladajú za deviantné správanie všetky islamské krajiny, pretože to prísne zakazuje korán, bolo zakázané aj v USA (1919-1933). Zákony väčšiny štátov zakazujú piť alkohol mladistvým osobám.

* **Pozitívne – funkčné**

Napr. ľudí prichádzajúcich s novými myšlienkami spoločnosť často pokladá za deviantov, zosmiešňuje ich a akceptuje ich až po čase, keď sa zmenia spoločenské normy a vzory správania (najmä zásluhou týchto ľudí).

**Pospolitosti**

Sociálne útvary, ktoré vznikajú spravidla spontánne, sú pospolitosti. Medzi pospolitosti patria:

* **pár** (manželský, priateľský),
* **spoločenský okruh** (okruh známych z dovolenky, cestujúcich do zamestnania),
* **verejnosť** (teritoriálne zoskupenie ľudí na dedinách, v mestách štvrtiach),
* **komunita** (kláštorná komunita, komunita náboženskej skupiny, skinheadi),
* **publikum** (obecenstvo – zhromaždené na jednom mieste, nezhromaždené),
* **dav** (dočasné priestorové zoskupenie ľudí reagujúcich na spoločný podnet),
* **skupina** (rodina, mládež).

**Sociálne skupiny**

Základnou jednotkou spoločenskej štruktúry je sociálna skupina. Môžeme ju vymedziť ako skupinu dvoch alebo viacerých ľudí, medzi ktorými existuje:

**Interakcia** – vzájomné pôsobenie, vedomie súdržnosti a spolupatričnosti, existencia spoločných cieľov, spoločné hodnoty, organizovanosť, disciplína, časté kontakty

Niektoré z tých znakov sa vo väčšej miere alebo uplatňujú v malých skupinách (napr. častosť vzájomných kontaktov), iné sú výraznejšie vo väčších skupinách (napr. organizovanosť, vnútorná disciplína).

Sociálna skupina je dynamickou jednotkou, čo znamená, že tu existuje prepojenie medzi zmenami v skupine. Napr. zmena spoločného cieľa môže znamenať zmenu štruktúry skupiny, zmena vodcu zase zmenu postavenia jednotlivých členov a ich funkcie.

**Typológia skupín:**

* **Podľa veľkosti:** a) **malé** (rodina)

b) **veľké** (podnik)

* **Z hľadiska väzieb medzi členmi:** a) **primárne** (citové, dôverné)

b) **sekundárne** (náhodné)

* **Podľa charakteru zaradenia jedinca do skupiny:** a) **dobrovoľné** (vlastné rozhodnutie jednotlivca)

b) **nedobrovoľné** (určené inou, od vôle jednotlivca nezávislou okolnosťou)

* **Podľa vzťahu jednotlivca ku skupine:** a) **vlastné** (jednotlivec sa stotožňuje s ideálmi, hodnotami skupiny)

b) **cudzie** (jednotlivec odmieta hodnoty a normy skupiny)

* **Podľa vzájomného vzťahu členov:** a) **formálne** (neosobné vzťahy založené na predpisoch)

b) **neformálne** (osobné vzťahy, intímne)

* **Podľa zamerania činnosti:** a) **pracovné**

b) **rekreačné**

**Stratifikácia**

Na základe statusu môžeme spoločnosť rozvrstviť – ide o proces stratifikácie:

* **Stratifikácia kastová**
* **Stratifikácia sociálna**
* **Stratifikácia stavovská**
* **Stratifikácia triedna**

V skupinách postupom času vzniká skupinová oligarchia – vláda niekoľkých osôb, čiže vodcov nad väčšinou členov skupiny.

**Vodcovia**

Často sa vyskytujú dva typy vodcov:

* **inštrumentálny** – plní úlohu organizátora
* **expresívny** – utvára v skupine pohodu, dobré vzťahy, náladu

Inštrumentálny vodca sa stáva tzv. formálnym vodcom, expresívny sa stáva tzv. neformálnym vodcom.

**Spoločenské vzťahy a spoločenský styk**

Vzťahy medzi ľuďmi možno klasifikovať podľa rôznych hľadísk:

* **podľa vzniku** (spontánne, navodené)
* **podľa trvanlivosti** (dočasné, dlhodobé)
* **podľa funkcií činnosti** (vývinové, komunikačné, informačné, riadiace)

Spoločenský vzťah sa začína spoločenským stykom v určitom priestore, na ktorý nadväzuje psychická väzba vyjadrená vzbudením záujmu a dorozumenia sa.

**Spoločenský styk** charakterizuje:

* **komunikatívnosť** (výmena informácií)
* **interaktívnosť** (vzájomné pôsobenie človeka)
* **perceptívnosť** (vnímanie zmyslovými orgánmi)

**Sociálny status** (pozícia, postavenie) jedinca je miesto, ktoré zaujíma jednotlivec vo svojej sociálnej skupine. Tvorí miera jeho prestíže, aktraktivity, autority či akceptovania skupinou

Z hľadiska aktraktivity možno odlíšiť jedincov:

* **populárnych** (sú príťažliví pre väčšinu členov skupiny)
* **obľúbených** (sú príťažliví pre mnohých)
* **akceptovaných** (sú uprednostňovaní časťou členov skupiny)
* **trpených v skupine** (uprednostňujú ich len niektorí členovia skupiny)
* **jedinci stojaci mimo skupiny** (nik ich neuprednostňuje)

Z hľadiska akceptovania presadzovania sa jedincov v skupine možno odlíšiť:

* **kladne sa presadzujúcich** – skupina ich prijíma kladne
* **prehliadaných** – radi by sa presadili, ale skupina ich neberie na vedomie
* **odmietaných** – skupina im bráni v presadzovaní
* **osamelých** – sami sa vzďaľujú od ostatných, alebo ostatní od nich bočia, ale radi by sa presadili
* **izolovaných** – nechcú sa presadzovať, nechcú spolupracovať